**ELŐTERJESZTÉS**

**Kőszeg Város Önkormányzata Képviselő-testülete**

**2024. szeptember 19-i ülésének**

**16. napirendi pontjához**

Tisztelt Képviselő-testület!

A Bursa Hungarica Felsőoktatási Önkormányzati Ösztöndíjpályázat a települési és megyei önkormányzatok pályázati támogatása a felsőoktatásban tanuló, helyi lakos fiatalok részére, melynek célja, hogy az esélyegyenlőség érdekében a hátrányos szociális helyzetű felsőoktatási hallgatók tanulmányainak végzését támogassa. Kőszeg Város Önkormányzata 2003 óta eddig minden évben csatlakozott a Bursa Hungarica Felsőoktatási Önkormányzati Ösztöndíj-pályázathoz.

Kőszegen a felsőoktatásban tanuló hátrányos helyzetű tanulók számára jelenleg ez az egyetlen támogatási forma nyújtható.

A Képviselő-testület 224/2007. (IX.25.) számú határozatával fogadta el a Bursa Hungarica Felsőoktatási Önkormányzati Ösztöndíjpályázatról szóló szabályzatot, melynek 1. §-a alapján az önkormányzat az ösztöndíjpályázathoz történő csatlakozásról évente dönt.

A csatlakozás feltétele a Kulturális és Innovációs Minisztérium által meghatározott Általános Szerződési Feltételek elfogadása, mely a csatlakozási nyilatkozat polgármester általi aláírásával történik meg, ezért szükséges, hogy a pályázathoz való csatlakozás esetén a képviselő-testület felhatalmazza a polgármestert a csatlakozási nyilatkozat aláírására.

A kiírás ugyan még nem jelent meg, de a szerződési feltételek minden évben hasonlóak. A csatlakozási szándékot minden évben október elejéig kell jelezni, a csatlakozási nyilatkozat beküldésének határideje várhatóan október első hete lesz. A következő képviselő-testületi ülés azonban csak októberben lesz, így rövid idő maradna a dokumentumok beküldésére, ezért célszerű a csatlakozásról most dönteni a korábbi évekhez hasonlóan.

Az előterjesztést a Kulturális, Oktatási, Szociális, Egészségügyi és Sport bizottság megtárgyalta és egyhangúlag elfogadásra ajánlja.

Mindezekre tekintettel kérem a Tisztelt Képviselő-testületet a határozati javaslat elfogadására.

Kőszeg, 2024. szeptember 12.

A polgármester nevében:

dr. Dömötör Ramóna s.k.

mb. igazgatási osztályvezető

**HATÁROZATI JAVASLAT**

Kőszeg Város Önkormányzatának Képviselő-testülete csatlakozik a Bursa Hungarica Felsőoktatási Önkormányzati Ösztöndíjpályázat 2025. évi fordulójához, és felhatalmazza a polgármestert a csatlakozási nyilatkozat aláírására.

**Felelős:** Básthy Béla polgármester

**Határidő:** értelemszerűen